"Laatmiddag in die Klein Karoo" deur FERDI GREYLING
LAATMIDDAG IN DIE KLEIN KAROO En teen die einde kom ons tot ruste in 'n huis van klip in die wye Klein Karoo. In die laat somer wat soos 'n klok oor die bruin vlaktes beier, borrel ons woorde soos water in die skemer op die stoep. Later sny ons 'n waatlemoen oop. Met redelikheid word die slag van die vrug beplan en uitgevoer: Om die fel son wat in die rooi hart tot soetste suiker gekom het die beste oop te lê op die tafel tussen ons. In die koel skemer van die aand sit ons tevrede en eet op die stoep. Die gesels droog op toe die koel windjie van die see oorkant die berg ons begin lawe.